A BIZOTTSÁG HATÁROZATA
(2007. március 2.)
az Egyesült Királyság egyik tejipari létesítményében előállított tehéntúró forgalomba hozatalának tilalmáról szóló 2006/694/EK rendelet hatályon kívül helyezéséről
(az értesítés a C(2007) 639. számú dokumentummal történt)
(EGT vonatkozású szöveg)
(2007/148/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdésének a) pontjára,
mivel:
(1)
Az Egyesült Királyságban az Élelmiszerügyi és Állat-egészségügyi Hivatal (ÉÁH) által 2006-ban tett ellenőrző látogatások során több alkalommal találtak bizonyítékot arra vonatkozóan, hogy a higiéniai követelményeknek nem megfelelő nyerstejet hoztak forgalomba és szállítottak emberi fogyasztásra szánt tejtermékeket készítő, jóváhagyott élelmiszer-ipari létesítménybe. Az első helyszíni látogatás óta a Bizottság ismételten tájékoztatta az Egyesült Királyság hatóságait az emberi egészséget fenyegető szóban forgó gyakorlat kockázatokkal kapcsolatos aggályairól, és számos alkalommal megvitatta velük a helyzet értékeléséhez kapcsolódó technikai kérdéseket.
(2)
Mivel a helyzet súlyos, az Egyesült Királyság hatóságai elmulasztották teljesíteni ellenőrzési kötelezettségeiket, és tekintettel arra, hogy a termék számos tagállamban jelen van, a Bizottság úgy ítélte meg, hogy a kockázat kizárólag akkor szüntethető meg, ha az egész Közösségre kiterjedő intézkedésekre kerül sor, ideértve a kérdéses termékek forgalomba hozatalának tilalmát is.
(3)
A Fulshaw Hoad Farmon (Barrowford, Lancashire BB9 6RA) található Bowland Dairy Products Limitedtől (a továbbiakban: a Bowland) származó termékek közösségi piacon való jelenléte miatt az emberi egészségre vonatkozó közvetlen és komoly kockázat megszüntetése érdekében szükségintézkedéseket meghatározó 2006/694/EK bizottság határozatot (2)2006. október 13-án ennek megfelelően elfogadták.
(4)
Úgy rendelkeztek, hogy a határozatban előírt intézkedéseket felülvizsgálják, amint új információ áll rendelkezésre arra vonatkozóan, hogy nem áll fenn az emberi egészséget fenyegető kockázat, különösen az Egyesült Királyság hatóságai által meghozott intézkedések alapján.
(5)
Az Egyesült Királyság hatóságai 2007. január 25-i és 30-i levelükben kielégítő bizonyítékot szolgáltattak a Bizottságnak arra vonatkozóan, hogy a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendelettel (3) összhangban az összes nem megfelelő terméket ártalmatlanították, a Bowland épületeit pedig kiürítették, megtisztították és fertőtlenítették. Az egyesült királyságbeli hatóságok ezen kívül vállalták annak biztosítását is, hogy a Bowland leendő gyártása megfeleljen a közösségi jogban lefektetett normáknak.
(6)
A Bizottság más tagállamoktól is garanciákat kapott arra, hogy a Bowland által gyártott és még területükön raktározott tehéntúrót a közösségi jogszabályokkal összhangban ártalmatlanították.
(7)
A 2006/694/EK határozatot ezért hatályon kívül kell helyezni.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/694/EK határozat hatályát veszti.
2. cikk
Ennek a határozatnak a tagállamok a címzettjei.
Kelt Brüsszelben, 2007. március 2-án.